ชีวิตมีอะไรมากกว่าเงิน
ค่าบาทล่าสุดยังคงเสื่อมทรุดจากแรงขายที่ต่อเนื่อง ใกล้ระดับ 38.00 บาทไปทุกขณะ ประหนึ่งเศรษฐกิจไทยใกล้ล้มละลาย
ค่าบาทล่าสุดยังคงเสื่อมทรุดจากแรงขายที่ต่อเนื่อง ใกล้ระดับ 38.00 บาทไปทุกขณะ ประหนึ่งเศรษฐกิจไทยใกล้ล้มละลาย
27 ต.ค. 2565

ค่าบาทล่าสุดยังคงเสื่อมทรุดจากแรงขายที่ต่อเนื่อง ใกล้ระดับ 38.00 บาทไปทุกขณะ ประหนึ่งเศรษฐกิจไทยใกล้ล้มละลาย ทั้งที่โดยพื้นฐานแล้วยังคงแข็งแกร่ง
การที่มีทุนสำรองเงินตราระหว่างประเทศที่ระดับ 10 เดือนของยอดนำเข้าที่ว่ากันตามข้อเท็จจริงแล้ว ดีกว่าสหรัฐฯ เสียด้วยซ้ำ ทั้งในเชิงปริมาณเงิน และสัดส่วนการเงินของประเทศ จึงช่วยอะไรไม่ได้
ภาวการณ์เสื่อมค่าของเงินบาทในลักษณะ “กระต่ายตื่นตูม” เช่นนี้ ทำให้ราคาหุ้นยากจะดีขึ้น ตลาดหุ้นจึงหนีไม่พ้นที่จะตกเป็นเหยื่อของสถานการณ์ อย่างเลี่ยงไม่พ้น
ดัชนีตลาดหุ้นที่เสื่อมทรุดลงทุกวันแถวล่าสุดที่ระดับต่ำกว่าแนวต้านจิตวิทยาที่ระดับใต้ 1,600 จุด อันเป็นระดับที่ต่ำมากเกินควรต้องถึงเวลาซื้อเก็บแล้ว แต่สัญญาณซื้อยังไม่เกิดขึ้นมากพอจะสร้างปรากฏการณ์ breaking out ขึ้นมาได้ เนื่ิองจากค่าพีอีของตลาดยังคงสูงกว่าค่าเป็นไปได้ที่ระดับ 15 เท่าของราคาจริง
ขนาดหุ้นกลุ่มแบงก์ที่ส่งสัญญาณฟื้นตัวของกำไรช่วงขาขึ้นเต็มตัวหลังจากพ้นวิกฤตโควิดไปแล้ว ยังมีอาการไม่หือไม่อือ อยู่ที่ราคาใต้บุ๊กแวลูกันถ้วนหน้า แล้วหุ้นอื่นจะเหลืออะไรล่ะคำแนะนำให้ซื้อหุ้นที่น่าสนใจ จึงเป็นคำชี้แนะของศาสดาปลอมโดยปริยาย
 ตลาดหุ้นที่ตกเป็นเหยื่อของสถานการณ์จึงต้องการความอึดของนักลงทุนมากกว่าปกติ
ถ้าจะถามว่า เมื่อใดตลาดจะฟื้นตัวไม่ซึมกระทบเหมือนกล้าจะวาย คำตอบคงต้องย้อนไปถามว่า เมื่อใดที่ค่าเงินบาทจะเลิกเสื่อมค่า และกลับมาแข็งค่าจนงบการเงินธปท.เริ่มติดลบจากการแทรกแซงค่าเงินบาทในตลาดเงินน่ะแหละ
หรือตอบแบบห้วน กำปั้นทุบดินคือไม่รู้จริง ๆ (ว่ะ)
ยามนี้ได้แต่ปลอบใจกันตามอย่างแกน ๆ ไปว่า “ยิ่งมืดมิดเท่าใด แสดงว่า ใกล้สว่างแล้วเท่านั้น” อันไร้ความหมายใด ๆ
ส่วนประโยคเช่น “ชีวิตยังมีอะไรมากกว่าเงิน” จึงค่อนข้างเป็นคำที่ไร้มารยาทอย่างเลี่ยงไม่พ้น
ในสถานการณ์ที่บรรดาขาใหญ่ของตลาดหุ้นยังคงขายสะสมต่อเนื่อง แล้วทำกำไรหรือตัดขาดทุนระยะสั้น โดยที่ค่าเงินบาทยังคงเป็นตัวแปรสำคัญของตลาด สวนทางกับข้อเท็จจริงทางเศรษฐกิจมหภาค มีคำอธิบายหนึ่งที่แทรกเข้ามาคือเกมนี้สะท้อนความไม่ไว้วางใจของบรรดาคุณตลาดที่มีต่อรัฐบาลพลเอกประยุทธ์หรือลงตู่ชัดเจน
เพียงแต่ข้อสรุปที่ว่าเป็นการย้ายฐานไปยังลุงป้อม น่าจะไม่ใช่คำตอบที่ถูกต้องเท่าใดนัก
เพราะลุงตู่น่าเบื่อ………แต่ลุงป้อมที่เอาแต่นั่งหลับในที่ประชุมแล้วลุกขึ้นมาตอบว่า “ที่ฝ่ายค้านพูดมาไม่เป็นความจริง” น่าเบื่อกว่า